  Анжелика Тихонова корреспондент Экологияя «Чылкыт кун» ӵектосэз улонэ пыӵатон понна Удмуртия федерал коньдэтысь 52 миллион 613 сюрс манет басьтоз. Со сярысь ужкагазэз поттӥзы Россиысь инкуазь узырлыкъя но экологияя министерстволэн нимлыко сайтаз. Ӵектос улосвылъёслы согиськись жуг-жаглэсь люкетсэ кулэстыны но азьвыл ужбервылъёслэсь инкуазьлы бадӟым кышкытлык вайись объектъёсты быдтыны юрттыны кулэ. «Чылкыт кунэ» 2017-тӥ арын Удмуртия сяна эшшо 12 улосъёс пырисько на: Москва, Архангельск, Волгоград, Калининград, Нижний Новгород, Смоленск, Тула улосвылъёс, Карачаево-Черкесия, Чечня, Чувашия, Кабардино-Балкария но Татарстан. Со ужпумъёслы федерал коньдэтысь оглом 2 миллиард 400 миллион манет висъязы. Туннэ Удмуртиысь инкуазь узырлыкъя но инкуазез утёнъя министерствоын ӵектос улсын ужаны рос-прос ужанрадлык дасяло. Тодэ вайытом, Удмуртиын жуг-жагез утялтонъя улосвыл оператор луоз дыкужымъя, жилищно-коммунальной но тарифъёсты кун ласянь радъянъя министерство. Тегъёс: Ижкар Экология Удмуртия жуг-жаг Мерлык инкуазь  